钦定古今图书集成/明伦汇编/官常典/第737卷 > 陈迪〈子凤山 丹山〉 巨敬
## 钦定古今图书集成/明伦汇编/官常典/第737卷 > 陈迪〈子凤山 丹山〉 巨敬

按《明外史》本传：“迪字景道，其先宣城人。祖宥贤，国初
从征有功，世抚州守御百户，因家焉。迪倜傥有志操，
洪武中，辟府学训导，为郡草《万寿贺表》，太祖异之。久
之，以通经荐，除编修，迁侍讲，出为山东左参政，多惠
政。丁内艰，起复，除云南右布政使。普定、曲靖、乌撒、乌
蒙诸蛮煽乱，迪率土兵击破之，献俘于朝，赐金币。建”
文初，征为礼部尚书。时更修制度，沿革损益，迪议为
多。会以水旱，诏百官集议。迪请清刑狱，招流民，所言
凡二十馀事。皆从之。寻加太子少保，予兼俸，辞。李景
隆等数战败，迪陈大计，命督运军储。已，闻变，趍赴京
师。燕王即帝位，召迪责问，抗声不屈，命与子凤山、丹
山等六人磔于市。将刑，凤山大呼：“父累我。”迪叱勿言，
嫚骂益厉。刑者割凤山等舌鼻食，迪问曰：“甘否？”迪曰：
“忠臣孝子肉，何不甘？”既死，人于衣带中得诗及《五噫
歌》，并悲烈。苍头侯来保拾其遗骸归葬，妻管缢死。幼
子珠生五月，乳母潜置沟中，得免。八岁，为怨家所讦，
成祖宥其死，戍抚宁，寻徙登州，为蓬莱人。洪熙初，族
戚戍边者，诏还乡给产业。成化中，宁国知府涂观立
祠祀迪。弘治间裔孙鼎举进士，仕至应天府尹，亦刚
鲠有声。福王时，赠迪太保，谥“忠烈。”有巨敬者，平凉人。
为御史，改户部主事，充史官，清慎有声，与迪同不屈
死，夷其族。福王时，谥“毅直。”